Predkladacia správa

V súvislosti s pripravovaným vstupom SR do eurozóny schválila vláda SR 6. júla 2005 uznesením č.525/2005 Národný plán zavedenia eura. Tento dokument predstavuje plán jednotlivých krokov, ktoré je potrebné uskutočniť pre bezproblémové a úspešné zavedenie a používanie eura v celom hospodárstve SR. 

V nadväznosti na tento dokument bol zriadený Národný koordinačný výbor pre zavedenie eura ako aj jeho pracovné výbory. Po vstupe SR do mechanizmu výmenných kurzov (ERM II) sa zintenzívnili práce na plnení úloh Národného plánu. Pre kvalitnú každodennú koordináciu úloh existujúce zriadené orgány nestačia. Vláda SR uznesením č. 1005 zo 14. decembra 2005 menovala Ivana Štefanca do funkcie splnomocnenca vlády SR pre zavedenie eura, ten sa však listom na predsedu vlády SR vzdal tejto funkcie dňom 4. júla 2006. Preto je znova potrebné predložiť na rokovanie vlády SR návrh štatútu, personálneho zabezpečenia a organizačného riešenia funkcie splnomocnenca vlády SR pre zavedenie eura.  

Úlohou splnomocnenca je hlavne koordinovať a stimulovať práce na zavedení eura, aktívne komunikovať s občanmi, podnikateľskou sférou, domácimi aj zahraničnými inštitúciami a viesť pravidelné spoločné stretnutia vedúcich pracovných výborov. Konečná zodpovednosť a rozhodovacia právomoc však zostávajú na kompetentných orgánoch – vláde SR a Národnej banke Slovenska. 

Splnomocnenec vlády SR bude systémovo začlenený do organizačnej štruktúry Ministerstva financií SR. Platové náležitosti splnomocnenca sú uvedené v samostatnej časti materiálu, ktorá sa nesprístupňuje. Administratívna podpora pre plnenie úloh spojených s výkonom funkcie splnomocnenca vlády SR bude zabezpečená Ministerstvom financií SR, preto jeho zriadenie neprináša žiadne dodatočné nároky na štátny rozpočet. 

Materiál nemá priamy dopad na zamestnanosť, finančný, ekonomický a ani environmentálny vplyv.